No Name og deres leder Luffe Bøgh vil grave en forhindring til terrænridning ned på dette stykke jord. Et område der ifølge Rebild Kommune er beskyttet natur. - Han er gået i gang med et anlæg uden at få lov, siger Mogens Schou Andersen (DF), byrådsmedlem, Rebild Kommune. Rebild Kommune gav Luffe Bøgh et påbud til at standse gravearbejdet den 17. april. Luffe Bøgh ville så dække hullet til to dage efter, men det blev også standset af kommunen. Nu har Luffe Bøgh ladet hul være hul i 4 måneder, selvom kommunen nu har påbudt ham at dække hullet til. - Det er min jord, og gør med den hvad der passer mig, siger Luffe Bøgh til TV2/NORD. Faktisk er han helt overbevist om at hullet og forhindringerne ingen skade gør. - Jeg mener ikke vores forhindringer gør skade på naturen, kun en politikers nattesøvn og det har jeg det helt fint med, siger Luffe Bøgh. Mogens Schou er skuffet over sin kolleger i byrådet, der lader Luffe Bøgh slippe, mens en landmand prompte anmeldes til politiet for lignende forseelser. - Jeg vil bare gerne have at alle behandles ens, uanset hvad man hedder, siger Mogens Schou Andersen. Men byrådsflertallet giver sig ikke. Kommunens forvaltning mener nemlig ikke at en anmeldelse vil føre til dom. - De har vurderet at sagen ikke ville holde i byretten, selvom vi stadig mener det er ulovligt, så hvis han genopretter hullet, så er den sag klaret, siger Gert Fischer (Venstre), Formand, Teknik-udvalget, Rebild Kommune Nu har Luffe Bøgh anket sagen til Naturklagenævnet. Han mener nemlig slet ikke at jordstykket er beskyttet natur. Hvis han får medhold, sker der ikke mere, så længe han bare dækker hullet til, eller for tilladelse til at anlægge sine forhindringer. - Når det her sjov er ovre, så dækker jeg hullet til. For hvad skal jeg bruge det hul til, siger Luffe Bøgh til TV2/NORD med et smil.

Referat:
No Name og deres leder Luffe Bøgh har gravet et hul uden af få lov i et stykke beskyttet natur mener Rebild Kommune. Det skal meldes til politiet mener Dansk Folkeparti, men det vil flertallet ikke.